Naomi Ichihara Røkkum

Naomi Ichihara Røkkum (født 1987) er en norsk statsviter, organisasjonsleder og politiker (V), som også har hatt en rekke verv i frivillige organisasjoner og deltatt på ulike FN-møter. Hun er daglig leder for Construction City Cluster.Byggeindustrien Hun var leder i Norges Venstrekvinnelag 2017–2019. Hun har vært medlem i Oslo bystyre og politisk rådgiver for klima- og miljøministeren. Hun har vært vararepresentant til Stortinget siden 2017, og møtte fast en drøy måned i 2021.

 Bakgrunn og utdannelse 
Røkkum er født i Oslo med norsk far og japansk mor. Hun har bachelorgrader i sosiologi og i statsvitenskap, og mastergrad i statsvitenskap hvor hun skrev om norske aktørers påvirkning på klimaforhandlingene i FN, samt en Executive Master of Business Administration (EMBA) i Økonomistyring og strategisk ledelse. Hun studerte på Universitetet i Oslo med utveksling til University of Ghana og Universidad de Costa Rica, samt på Norges handelshøgskole (NHH) for EMBA-graden.

 Politisk karriere 
Røkkum har vært engasjert som politisk rådgiver for klima- og miljøministeren, og hun var leder for Norges Venstrekvinnelag fra 2017 til 2019. Hun har vært valgt til Oslo bystyre, hvor hun satt som første vara i Byutviklingskomiteen for perioden 2015-2019 og Samferdsels- og miljøkomiteen fra 2011-2015. Hun var også tidligere visepresident og senere generalsekretær i International Federation of Liberal Youth (IFLRY), som er Unge Venstres internasjonale paraplyorganisasjon.

Hun har vært Unge Venstres internasjonale leder og sentralstyremedlem 2007–2010 og også sittet i Unge Venstres debatteam for lokalvalget i 2007 og i programkomiteen som reviderte den politiske plattformen i 2007–2008. Røkkum har vært ansatt i Venstres stortingsgruppe under lokalvalget i 2007 og 2013, og var medlem av Venstres internasjonale utvalg fra 2008 til 2016.  

Hun har vært studentpolitisk aktiv, først som representant i Velferdstinget i Oslo og deretter som internasjonalt ansvarlig ved Studentparlamentet i Oslo.http://universitas.no/news/52907/denied-norwegian-courses/ I 2012 ble hun valgt som visepresident i Norges Liberale Studentforbund (NLSF).

 Deltagelse på FN-møter 
Røkkum har vært delegat på flere FN-møter. Først på delegasjonen til European Students' Union ved UNESCOs World Conference on Higher Education, som utarbeidet UNESCOs utdanningspolitikk for de neste ti årene. Deretter på UNFCCCs klimaforhandlingsmøte i København i International Federation of Liberal Youth (IFLRY) sin delegasjon, hvor hun også var med på å koordinere delegasjonen på 100 unge mennesker fra hele verden. Videre har hun representert IFLRY på møte i ECOSOC ved FNs hovedkvarter i New York, og vært delegat for Den Liberale Internasjonale (LI) ved FNs Menneskerettighetsråd (UNHRC). Parallelt til deltagelse i Menneskerettighetsrådet var Røkkum medarrangør for Geneva Summit for Human Rights and Democracy.

I 2015 var Røkkum delegat på den offisielle norske delegasjonen til UNFCCC på vegne av Landsrådet for barne- og ungdomsorganisasjoner (LNU).

 Frivillig engasjement 
Røkkum har vært styremedlem i Syklistenes Landsforening i Oslo og er medlem av redaksjonsrådet til miljømagasinet Pan (som er assosiert med nettmagasinet Harvest). Ved siden av politikken har Røkkum også vært styremedlem i Studentenes og Akademikernes Internasjonale Hjelpefond (SAIH) fra 2008 til 2010, medlem av Røde Kors Ungdoms internasjonale utvalg, jobbet frivillig med personer med rusmiddelavhengighet og med elever med mentale eller fysiske utfordringer. I tillegg har hun vært styremedlem i Stiftelsen Ungdom og Forskning og leder av Unge Forskere.

 Utmerkelser 
I 2006 kom Røkkum på 2. plass i den nasjonale Konkurransen Unge Forskere med oppgaven «Japan’s role in the Second World War and in the Japanese Invasion: The Historiographical Presentation in Japanese Junior High School Text Books». Denne presenterte hun senere som paneldeltager i Japan Anthropology Workshop 2007 (JAWS).

 Bibliografi 
 «若者文化――「人民を映す鏡」のなかの若者たち» i ノルウェーを知るための60章 (2014)

 Referanser 

 Eksterne lenker 


Kategori:Venstre-politikere i Oslo
Kategori:Tillitsvalgte i Unge Venstre
Kategori:Personer fra Bærum kommune
Kategori:Ledere i Norges Venstrekvinnelag